喜陳行之病起
作者：晁公遡
朝代：宋

paragraphs: 閉門莓苔青，欹枕風雨秋。
白日稍覺短，急景逝不留。
鳴蟬尖舊響，高槐老新柔。
弔古哀九辯，感今懷百憂。
是時甫七月，大火方西流。
陰麓懸暮色，停雲掛空愁。
凉風颯然至，有聲在林丘。
蕭蕭吹遊子，意已思良裘。
隠几默不樂，讀書將安求。
豈無三益友，共此百尺樓。
陳郎漳濱卧，久闕過我游。
朝來見顔色，厥疾云已瘳。
自茲可來往，笑談更獻酬。
不憂飯成糜，相約劒買牛。
誰能與此世，顛倒同薰蕕。